Ek is nie oukei nie - Rubrieke - Republikein
Thursday, December 13th, 20:05:16
Ek is nie oukei nie
Minette Brink – Nee man, Lennie. Nee man.
Hoe moet ek nóú maak?
Die polisie sê jy het drie briewe gelos. In blou koeverte. Een vir elke kind.
Ek wil nie weet wat daarin staan nie, Lennie. Ek wil weet wie moet vir klein Lennie syne voorlees.
Ek is kwaad. Jy was die een wat soveel makliker as ek jou vinger onder die man met die grys jas se neus kon swaai. Hom en sy swart hond met die digter se wysheid wegjaag: “Die Groot Taak is om van hondedrolle sterre te maak.”
En wat gaan doen jy? Maak van die drol der drolle 'n ster. Kies 'n kortpad na die eindstreep. Ek is nie kwaad vir hom nie. Ek is kwaad vir jóú. Jy't gekroek.
Ek het nog nie gehuil nie, Lennie. Weet ook nie of ek gaan nie. Jou ma huil genoeg vir ons al twee. Jy het haar gebreek.
Hoekom het jy nie net gesê jy sak al dieper weg nie? Hoekom het jy die krag gehad om dit vir my, vir almal, weg te steek, maar niks om te keer dat die laaste asem uit jou vertrek nie. Was dit die pille? Die witjas met die baie grade en geen mensekennis nie wat jou elke week op 'n ander cocktail gesit het? Elke week 'n ander etiket op jou siel geplak het: Depressie, bipolar, adrenal fatigue? Onthou jy hoe ons gelag het oor daai laaste een omdat ons nie geweet het wat dit is nie. En die aand ná werk 'n hele show op die stoep aanmekaar gesit het oor "Die Dag van die Moertoe Byniere". Ons was vol planne om dit kunstefeeste toe te vat. Mense sou hande geklap het. Of vir ons, het jy gesê.
Wie gaan nou saam met my stoepsit? Net voor toemaaktyd Embassy toe hol vir slaptjips? Hygend terugkom met ook 'n pakkie “Mentils vir Mentie”, al het jy geweet ek het daai oggend opgehou rook. Vir die soveelste keer. In die hek se interkom blaas: Foh you . . . I keellll . . . zeee booohl. Die password vir my om oop te sluit.
Ons simpel grappies. En woordspeletjies. Tot dagbreek toe se gesels oor die lewe en die oppe en affe van sy wipwaens.
Wie gaan van nou af braai? Die vleis chewy en die broodjies verbrand? Al het ek elke keer geteem oor jy te veel gesels en nie die kole dophou nie. Oor jy jou nie gesteur het aan rou hoender nie. En dieselfde jammerlappie gebruik het vir alles. Vir wie gaan ek nou met 'n vingertuit voor die mond waarsku: Salmonella na die kantoor toe kom. Salmonella na die kantoor toe kom.
Nou moet ek alles wegpak. Ek kan nie. Nie nou al nie.
Was dit oor jy nie weer liefde kon vind nie? Omdat ons net nooit kon saamstem oor watter een van almal wat jy aan my voorgestel het, Die Regte Een sal wees nie? Sorrie as ek te kwaai was, Lennie. Ek wou jou net beskerm. Ek het jou beter geken as jyself. Tot nou toe.
Koebaai, Lennie. Ek wil nie nou meer met jou praat nie. Dalk later. Ek dink nie ek sal sommer gou huil nie.
Blou is net nie meer my gunstelingkleur nie.
20 ure gelede | Polisie